Jujutsu Kaisen

Jujutsu Kaisen () – Gege Akutami parašyta ir iliustruota japoniškų komiksų (manga) serija. Nuo 2018 m. kovo mėnesio komiksai publikuojami leidyklos „Shueisha“  leidžiamame „Weekly Shōnen Jump“ žurnale. 2021 m. spalio mėnesį Shueisha išleido septyniolika „Jujutsu Kaisen“ tankōbon tomų. Pagrindinis istorijos veikėjas – moksleivis Yuji Itadori (Judži Itadori), kuris prisijungia prie slaptos magų organizacijos, siekdamas nugalėti galingą demoną Ryomen Sukuna.

Japonų animacijos studija „MAPPA“ 2020 m. pristatė pirmąjį „Jujutsu Kaisen“ animė serialo sezoną. 2021 m. gegužę „Jujutsu Kaisen“ komiksų tiražas viršijo 50 milijonų egzempliorių, įskaitant skaitmenines komiksų versijas bei „Jujutsu Kaisen 0“ skyrių. Tai yra viena perkamiausių visų laikų japoniškų komiksų serijų pasaulyje. Antrojo animė sezono premjera įvyko 2023 m. liepą.

Santrauka 
Komikso pavadinimas „Jujutsu Kaisen“ verčiant iš japonų kalbos reiškia „Magiška kova“. Šio komikso kontekste Jujutsu Kaisen reiškia prakeiktosios energijos naudojimą ir manipuliavimą. „Jujutsu Kaisen“ pasaulyje visos gyvos būtybės skleidžia Prakeiktąją energiją, kuri kyla iš negatyvių emocijų, tokių kaip pyktis, pavydas, nusivylimas. Paprasti žmonės šios energijos kontroliuoti negali, dėl to pasaulį išvysta demoniškos būtybės – Prakeiktosios dvasios (jap. 呪 霊 Jurei), dar vadinamos Prakeikimais (jap. 呪 Noroi). Magų organizacija kovoja su šiomis būtybėmis panaudodami ir manipuliuodami savo Prakeiktąją energiją.

Siužetas 
Yuji Itadori – atletiškas vidurinės mokyklos moksleivis, gyvenantis Sendajuje su savo seneliu. Yuji nemėgsta sportuoti, todėl nuolat vengia mokyklos lengvosios atletikos rinktinės ir prisijungia prie okultinių studijų klubo. Kiekvieną dieną lygiai 17:00 val. Yuji eina aplankyti senelio ligoninėje. Mirties patale Yuji senelis palieka du įsakymus: „Visada padėk žmonėms“ ir „Mirk apsuptas žmonių“. Po senelio mirties, Yuji interpretuoja jo žodžius savaip: kiekvienas žmogus turi mirti oriai.

Viena dieną paauglys susiduria su magu Megumi Fushiguro, kuris ieško mokykloje paslėpto pavojingo magiško amuleto – demono Sukunos piršto. Yuji su draugais iš okultizmo studijų klubo randa amuletą anksčiau už Megumį nežinodami, kad jis į mokyklą pritraukia kitus demonus.

Yuji kartu su Megumi bando išgelbėti draugus nuo mokyklą puolančių demonų ir supranta, kad nesugebės jų nugalėti, jeigu neįgys magiškų galių. Todėl Yuji praryja prakeiktąjį amuletą ir tampa apsėstas galingo demono Sukunos, tačiau nepaisant to, gali valdyti savo kūną.

Apie tai sužino jujutsu magų bendruomenė ir leidžia Yuji pasirinkti: mirti dabar arba mirti surinkus likusius 19 Sukunos prištų, taip nužudant Sukuną amžiams. Yuji pasirenka pastarąjį kelią ir leidžiasi ieškoti kitų Sukunos pirštų, nes mano, kad taip padaręs, išgelbės pasaulį nuo galingiausio demono ir mirs oriai.

Veikėjai

Yuji Itadori 
Vidurinės mokyklos moksleivis ir mokyklos okultinių studijų klubo narys, kuris rado dėžutę su prakeiktu amuletu. Amuletas, kuris atrodo kaip pūvantis pirštas,  traukia mistiškas demoniškas būtybes. Demonai puola Yuji mokyklą, todėl norėdamas apsaugoti savo draugus nuo jų, Yuji suvalgo prakeiktąjį amuletą ir jį užvaldo galingiausias demonas Ryomen Sukuna, dar žinomas kaip „Demonų Karalius“. Vėliau, Yuji įstoja į slaptą magų mokyklą, kuriai vadovauja Gojo Satoru. Yuji nuteisiamas mirties bausme, kuri yra nukeliama iki tol, kol jis ras visus pirštus tam, kad demonų Karalius Ryomen Sukuna galėtų būti nužudytas visiems laikams, o tai reiškia, kad mirs ir pats Yuji.

Megumi Fushigiro 
Magas, besimokantis pirmame kurse slaptameTokijo magijos koledže ir yra globojamas mokytojo Gojo Satoru. Megumi sutinka Yujį, kuomet bando rasti pavojingą amuletą Yuji mokykloje ir padeda nugalėti ją užpuolusius demonus. Megumi įtikina Gojo pabandyti išgelbėti Yujį nuo mirties bausmės. Kovodamas su demonais, Megumi naudoja „Dešimties šešėlių techniką“ (jap. 十種 影 法術, Tokusa no Kage Bōjutsu) su kuria gali sukurti dvasias, dar vadinamas Shikigami.

Nobara Kugisaki 
Magė, besimokanti pirmame kurse slaptoje slaptame Tokijo magijos koledže kartu su Megumi ir Yuji. Nobara kilusi iš mažo miestelio, todėl įstoja į slaptąją mokyklą tam, kad galėtų persikelti į Tokiją. Nobara sutinka Yuji ir Megumi per savo pirmąją magų misiją. Nobara kovose naudoja „Šiaudinių lėlių techniką“ (jap. 芻 霊 呪 法, Sūrei Juhō), kuriam reikalingas prakeiktų įrankių rinkinys – šiaudinė lėlė, plaktukas ir vinys.

Gojo Satoru 
Magas, dirbantis mokytoju slaptame Tokijo magijos koledže. Gojo yra laikomas stipriausiu magu, turi didelę įtaką bei yra labai gerbiamas magų pasaulyje. Jo prakeiktoji galia leidžia jam kontroliuoti ir manipuliuoti aplink esančią erdvę. Gojo įtikina magų visuomenės lyderius atidėti Yuji mirties bausmę tol, kol jis suras visus Sukunos pirštus.

Kento Nanami 
Aukšto lygio magas, dirbantis slapto Tokijo magijos koledžo vadovybei ir yra vienas iš Yuji mentorių. Kento Nanami yra stoiška ir rimta asmenybė, visiška Gojo priešingybė. Jo prakeiktoji energija leidžia jam pamatyti priešininko silpnąsias vienas ir tiksliai kirsti į jas buku, audiniu apvyniotu kardu.

Ryomen Sukuna 
Aukšto lygio demonas, laikomas „Demonų Karaliumi“. Pasak legendos, Sukuna yra į žmogų panašus demonas, turintis keturias rankas ir keturias akis, nors iš tikrųjų  yra senųjų laikų piktojo mago dvasia. Pirmykštės jujutsu eros magai negalėjo nugalėti Sukunos, todėl saugojo 20 jo pirštų kaip prakeiktus amuletus su viltimi, kad vieną dieną pavyks juos sunaikinti. Dabar Sukuna yra apsėdęs Yujį Itadori, tačiau Yuji gali Sukuną valdyti. Vienintelis būdas nugalėti Sukuną – suvalgyti visus 20 pirštų ir nužudyti Yujį, taip nužudant ir Sukuną.

Mahito 
Aukšto lygio į žmogų panašus demonas, gimęs iš žmonių neapykantos. Mahito tikslas yra sunaikinti žmoniją. Jis pasižymi sadistiškumu, vaikiškumu ir mėgsta žaisti ir manipuliuoti žmogaus emocijomis, net kai jo gyvybei gresia pavojui. Mahito manymu, gyvenimas neturi vertės ir prasmės, todėl kiekvienas gali daryti tai, ką nori. Tokia Mahito pasaulėžiūra kylą iš jo sugebėjimo suprasti ir manipuliuoti žmonių sielomis. Manipuliuodamas sielomis, Mahito gali keisti savo ir žmogaus kūno formą ir paversti juos jam tarnaujančiais monstrais.

Kita medija

Romanai 
Du romanai, parašyti Ballad Kitaguni, buvo išleisti su „Jump J-Books“ įspaudu. Pirmasis, pavadinimu „Jujutsu Kaisen: Iku Natsu to Kaeru Aki“ (), buvo išleistas 2019 m. gegužės 1 d. Antrasis romanas, pavadinimu „Jujutsu Kaisen: Yoake no Ibara Michi“ (), buvo išleistas 2020 m. sausio 4 d. Abu romanai buvo tarp geriausiai parduodamų romanų serijų pirmąjį 2021 m. pusmetį, atitinkamai parduota 235 170 ir 206 059 kopijų bei abu romanai buvo perkamiausi romanų tomai 2021 m. pirmąjį pusmetį. Bendrai buvo parduota 487 434 egzempliorių.

Animė 
2019 m. lapkričio 25 d. žurnalo „Weekly Shōnen Jump“ 52 numeryje buvo paskelbta apie „Jujutsu Kaisen“ animė adaptaciją. „Jujutsu Kaisen“ kūrėjas Gege Akutami su savo komandos nariais 2019 m. gruodžio 22 d. dalyvavo „Jump Festa 2020“ festivalyje, kurio metu buvo pristatytas animė vizualas bei oficiali interneto svetainė. Animacija buvo kuriama studijoje „MAPPA“, režisavo Sunghoo Park.

Hiroshi Seko buvo atsakingas už scenarijų, Tadashi Hiramatsu sukūrė personažus. Animacija 2020 m. rugsėjo 19 d. debiutavo tiesioginės transliacijos metu „Youtube“ ir „Twitter“ platformose, tačiau oficialiai buvo rodomas JNN televizijos „Animeism“ programoje nuo 2020 m. spalio 3 d. iki 2021 m. kovo 27 d. Nuo 3 serijos, animė epizodo pabaigoje rodomos pabaigos kreditų scenos, vadinamos „Juju Sanpo“, kuriose dėmesys sutelkiamas į kasdienį veikėjų gyvenimą.

Muzika 
Originalus „Jujutsu Kaisen“ garso takelis buvo sukurtas Hiroaki Tsutsumi, Yoshimasa Terui ir Arisa Okehazama. Pirmoji animė serialo pradžios teminė daina yra „Kakai Kitan“, kurį atlieka EVE, o pabaigos teminė daina yra „Lost in Paradise feat. AKLO“, kurią atlieka grupė ALI.

Vaizdo žaidimai 
2021 m. birželio mėn. buvo paskelbtas „Jujutsu Kaisen“ free-to-play RPG žaidimas išmaniesiems telefonams. 2021 m. rugpjūčio mėn. taip pat buvo išleistas su bendrove „PUBG Corporation“ sukurtas kompiuterinis žaidimas „PlayerUnknown's Battlegrounds“, kuris bus prieinamas visame pasaulyje, išskyrus Japoniją ir žemyninę Kiniją.

Išnašos

Nuorodos 

 Jujutsu Kaisen manga žurnalo Weekly Shōnen Jump puslapyje (japonų k.)
 Jujutsu Kaisen anime puslapis (japonų k.)
 Jujutsu Kaisen (manga) enciklopedijoje Anime News Network (anglų k.)

Manga
Anime